RESOLUCIÓN do 28 de xaneiro de 2004 pola que se convocan unhas Xornadas sobre o réxime urbanístico do solo do núcleo rural.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 03/02/2004

Dentro do plan de actividades da Escola Galega de Administración Pública para o 2004 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, en colaboración coa Revista de Derecho Urbanístico y Medio Ambiente, unhas Xornadas sobre o réxime urbanístico do solo do núcleo rural; convocatoria que se desenvolverá conforme as seguintes bases:
1. Obxectivos.
A nova lexislación galega do solo incorpora no seu articulado unha novidade moi importante como é a regulación do solo de núcleo rural, de extraordinaria repercusión no ámbito urbanístico, dada a especial configuración territorial da nosa Comunidade, facendo unha particular regulación deste e dotándoo dun conxunto de normas que o equipara ás xa coñecidas clasificacións de solo.
Estas xornadas veñen sintetiza-las novidades introducidas e os resultados rexistrados a dous anos da promulgación da Lei do solo galega.
2. Contido.
Trataranse estes temas:
-Concepto xurídico do solo de núcleo rural na Lei 9/2002 e diferencias coa lexislación precedente. Modalidades de aplicación do réxime do solo de núcleo rural en municipios con planeamento xeral non adaptado á vixente Lei 9/2002. Distinción do solo de núcleo rural respecto ás restantes clases. Problemas de réxime transitorio.
-Réxime dos dereitos e deberes urbanísticos do propietario de solo de núcleo rural. Réxime de uso, obras permitidas e limitacións da demolición de construccións existentes.
-Réxime de usos permitidos e prohibidos. Problemas de aplicación práctica.
-Condicións de edificación no solo de núcleo rural. Análise da documentación esixida nos expedientes de autorización para edificar nos núcleos rurais.
-Réxime xurídico dos plans especiais de protección, rehabilitación e mellora do medio rural.
-Modalidades de obtención de dotacións nos núcleos rurais. Réxime xurídico da cesión de vías e as súas conexións e urbanización.
3. Destinatarios.
Persoal ó servicio da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas terán lugar no salón de actos do edificio administrativo da Xunta de Galicia na Coruña (praza de Pontevedra, s/n, da citada cidade) os días 25 e 26 de febreiro de 2004.
5. Inscrición.
-Prazo: remata o día 23 de febreiro de 2004.
-Tramitación de solicitudes: as solicitudes irán dirixidas ó director da Escola Galega de Administración Pública, Polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o próximo día 24 de febreiro, das 8.30 ás 14.30 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento das xornadas, así como o de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 28 de xaneiro de 2004.
Domingo Bello Janeiro
Director da Escola Galega de Administración
Pública